Dy miliardë vetë vuajnë nga uria e fshehtë
Bëhet fjalë për vlerat e një diete të balancuar dhe të ushqyeshme
Sipas vlerësimeve, 2 miliardë vetë në botë vuajnë nga ajo që quhet “uria e fshehtë”. Indeksi i ri për Urinë Globale, paralajmëron se cilësia e ushqimit është po aq e rëndësishme sa edhe sasia. Indeksi publikohet çdo vit nga Instituti Ndërkombëtar i Studimeve për Politikat e Ushqimit, Shoqata Welthungerhilfe adhe organizata Concern Worldwide. Ai regjistron nivelin e urisë në 120 vende në zhvillim dhe në tranzicion. Indeksi i radhit vendet në bazë të tre faktorëve të cilëve u jepet e njëjta peshë: përqindja e njerëzve që janë të kequshqyer; përqindja e fëmijëve nën 5 vjeç që janë nën peshë; dhe përqindja e vdekshmërisë së fëmijëve nën 5 vjeç. Drejtori i Përgjithshëm i Institutit Dr. Shenggen Fan thotë se indeksi i vitit 2014 përqendrohet tek uria e fshehur. Kjo uri e padukshme mund të dobësojë sistemin imunitar, të frenojë rritjen fizike dhe intelektuale dhe madje të shkaktojë edhe vdekjen. Zoti Fan thotë se është ndryshe nga uria e dukshme. Ai thotë se komuniteti ndërkombëtar e kishte lënë pas dore urinë e fshehtë sepse ishte përqendruar diku tjetër. Uria e fshehtë ka edhe pasojat e veta ekonomike. Indeksi Global i Urisë thotë se uria e fshehur po ndodh megjithëse niveli i të uriturve në shumë vende në zhvillim po ulet. Sipas indeksit, “megjithëse janë arritur përparime të shumta për të ushqyer botën, 805 milionë vetë janë ende të ushqyer jomjaftueshëm sepse nuk kanë ushqim të mjaftueshëm”. Zoti Fan thotë se synimi duhet të jetë zhdukja si e kequshqyerjes ashtu edhe urisë.